དེ་གནམ་འོག་གི་འགྲོ་བ་ཡོད་དོ་ཅོག་ནི་བདེ་བ་འདོད་ཅིང་སྡུག་བསྔལ་མི་འདོད་པ་ཤ་སྟག་ཡིན་སྟབས།དེ་དག་ལ་བདེ་བ་སྒྲུབ་ཐབས་སུ་གྱུར་བའི་འཛམ་གླིང་ཁམས་འདིར་ཆོས་དང་རིག་གནས་ཇི་སྙེད་ཅིག་ཡོད་པ་ལས།ཐབས་ཤེས་ཟབ་ཕྱོགས་དང་འཐུས་སྒོ་ཡོངས་སུ་ཚང་བའི་བསྟན་པ་གྲུབ་མཐའ་ནི་གཡུང་དྲུང་བོན་གྱི་བསྟན་པ་རིན་པོ་ཆེ་འདི་གྱུར་བར་ངེས།དེ་ནི་བསྐལ་བཟང་དུས་སྐབས་འདིར་གནས་མུས་སུ་གྱུར་བ་ལ་འཛིན་སྐྱོང་སྤེལ་གསུམ་དང་།ཐོས་བསམ་སྒོམ་སྒྲུབ་ལ་སོགས་ཀྱི་བྱེད་སྒོ་ཡང་དག་པ་ལ་བསྟེན་དགོས་པ་སྨོས་མེད་རེད།བདག་ཅག་གི་བསྟན་པ་རིན་པོ་ཆེ་ནི་ཚེ་ལོ་བརྒྱ་ཡི་མགོན་མཆོག་༸སྟོན་པ་གཤེན་རབ་མི་བོ་ཡིས་རྟག་གཟིགས་ཞང་བོད་ཡུལ་གྲུ་ཁམས་སུ།གདུལ་བྱའི་སྣོད་དང་བསྟུན་ནས་བོན་སྒོ་བསམ་ལས་འདས་པ་སྤེལ་ཡོད།དེ་བཞིན་རྗེས་འཛིན་གྱི་མཁས་གྲུབ་མང་པོས་འཛམ་གླིང་ཡུལ་གྲུ་གང་ས་རུ་དཀའ་བ་ཁྱད་དུ་བསད་ངལ་བ་དང་དུ་བླངས་ནས་གསས་མཁར་གྱིས་སྲོག་བཟུང་ཞིང་།འགྲོ་ཁམས་ཞི་བདེའི་ཞིང་དུ་བསྐྲུན་པ་རེད།དུས་དང་དུས་སུ་སྐྱེ་འགྲོའི་ལས་ངན་གྱིས་བསྟན་པ་རིན་པོ་ཆེ་དར་ནུབ་ཀྱི་གོད་ཆག་བྱུང་པ་སྟེ།བོན་གཤེན་རིག་འཛིན་བཅས་ལ་དཀའ་སྡུག་གི་མནར་གཅོད་འདྲ་མིན་འཕྲད་པའི་བརྒྱུད་རིམ་ཁྲོད་དུ་དོག་འཕྲང་གི་གཡང་ལས་ཐར་བ་ཙམ་བྱུང་རེད།ཁྱད་པར་དུ་བསྟན་པ་ཕྱི་དར་གནས་སྐབས་སུ་༸གཤེན་ཆེན་ཀླུ་དགས་ཟབ་གཏེར་བཞེས་པ་ནས་བཟུང་རྗེས་འཛིན་བྲུ་ཞུ་སྤར་རྨེའུ་བཅས་སོགས་བསྟན་འཛིན་གྱི་སྐྱེས་བུ་ནམ་མཁའི་རྒྱུ་སྐར་ལྟར་བྱོན་མོད།དེ་བཞིན་༸རྒྱལ་བ་མཉམ་མེད་ཆེན་མོ་དང་།སྣང་སྟོན་ཟླ་བ་རྒྱལ་མཚན་གཙོས་པའི་སྐྱེས་ཆེན་དུ་མའི་བོད་སྟོད་སྨད་ཀུན་ཏུ་བསྟན་འགྲོའི་འཕྲིན་ལས་རྒྱས་པའི་སྒང་།བོད་ཁམས་སྤྱི་ལ་དུས་འགྱུར་གྱི་རླུང་འཚུབ་རྒོད་པས།བོད་སྟོད་སྨད་བར་གསུམ་ནས་གཡུང་དྲུང་བོན་ལ་དུང་ཞེན་ཕྱུག་པའི་སེར་སྐྱ་མི་ཉུང་བ་ཞིག་གིས་དཀའ་ངལ་འཕྲང་ལ་བརྒལ་ཏེ།གཞན་ཡུལ་དུ་བརྒྱུད་ནས་བོན་གྱི་ཤེས་རིག་གི་མེ་རོ་སླར་ཡང་སྤར་བའི་རླབས་ཆེན་མཛད་པ་ཁུར་རུ་བཞེས་པ་སྟེ།ཁྱད་པར་དུ་༸ཞྭ་དཀར་བསྟན་པའི་བདག་ཉིད་ཆེན་མོ་༸སྐྱབས་རྗེ་༸རྒྱལ་བ་སྨན་རི་བའི་ཁྲི་འཛིན་སོ་གསུམ་པ་དཔོན་གསས་བླ་མ་རིན་པོ་ཆེ་མཆོག་ཉིད་ནི།ཕྱི་ལོ་༡༩༦༨ལོར་༸སྐྱབས་རྗེ་༸རྒྱལ་བ་སྨན་རིའི་བསྟན་པའི་བདག་ཉིད་ཆེན་མོ་གྱུར་བ་ནས་བཟུང་།རིན་པོ་ཆེ་མཆོག་གིས་ཕྱི་ལོ་༡༩༧༨ལོར་གཡུང་དྲུང་བོན་གྱི་བཤད་སྒྲུབ་འདུས་སྡེ་གསར་འཛུགས་གནང་སྟེ།༸རྒྱལ་བ་སྨན་རིའི་ཡོངས་འཛིན་རིན་པོ་ཆེ་དང་།ལྷ་རམས་པ་བརྩོན་འགྲུས་གོང་འཕེལ་གཙོས་པའི་བླ་སྤྲུལ་དགེ་བཤེས་དུ་མ་བཅས་ནས།བཤད་སྒྲུབ་གཉིས་ཀྱིས་བསྡུས་པའི་རང་དོན་དུ་ཐོས་བསམ་སྒོམ་གསུམ་དང་།གཞན་དོན་དུ་འཆད་རྩོད་རྩོམ་གསུམ་གྱི་སྒོ་འཕར་ཡངས་པོར་ཕྱེས།